
          Αθήνα,  30  Ιουλίου  2015

Προς

τις Ελεγκτικές Εταιρείες

[με την παράκληση να ενημερώσετε σχετικά 

τους Ορκωτούς Ελεγκτές Λογιστές σας]
Θέματα:  i.   Σύνταξη εξαμηνιαίων εκθέσεων (30.6.2015) των ΟΣΕΚΑ

ii. Επίδραση σημαντικών κινδύνων και άλλων θεμάτων στις εκθέσεις επισκόπησης των ΟΕΛ επί της εξαμηνιαίας ενδιάμεσης χρηματοοικονομικής πληροφόρησης (30.6.2015)
iii. Αναφορά Ο.Ε.Λ. για τις περιπτώσεις που υπάγονται στις  

      διατάξεις του άρθρου 23α του κωδ. Ν. 2190/1920.

Κύριοι, 

Σας γνωστοποιούμε προς ενημέρωσή σας, ότι το Εποπτικό Συμβούλιο κατά την υπ’ αριθμ. Η΄8/4/29.7.2015 συνεδρίασή του, ενέκρινε ομόφωνα τα προταθέντα από το Επιστημονικό Συμβούλιο και την Ε.Σ.Υ.Ο.Ε.Λ. θέματα, τα οποία επισυνάπτονται σχετικά.
  Ο ΠΡΟΕΔΡΟΣ

  ΤΟΥ ΣΩΜΑΤΟΣ ΟΡΚΩΤΩΝ ΕΛΕΓΚΤΩΝ ΛΟΓΙΣΤΩΝ

  ΧΑΡΙΛΑΟΣ Π. ΑΛΑΜΑΝΟΣ

 Ορκωτός Ελεγκτής Λογιστής
Συνημμ: 3

	( Επιστημονικό Συμβούλιο Σ.Ο.Ε.Λ.
	Εσωτερική Διανομή:

	( Ε.Σ.Υ.Ο.Ε.Λ.
	( Υπηρεσία Μητρώου Σ.Ο.Ε.Λ.


ΘΕΜΑ  Ι
ΣΥΝΤΑΞΗ ΕΞΑΜΗΝΙΑΙΩΝ ΕΚΘΕΣΕΩΝ (30.6.2015) ΤΩΝ ΟΣΕΚΑ
Α. Αναφορικά με την κατάρτιση των πινάκων Β.11 και Β.12 που περιλαμβάνονται στο Παράρτημα Β του Ν. 4308/2014, αρμόδια να δώσει σχετικές οδηγίες είναι η συσταθείσα επιτροπή από το Υπουργείο Οικονομικών.

Β. Ο Ορκωτός Ελεγκτής Λογιστής στην έκθεση ελέγχου του πρέπει να περιλάβει παράγραφο έμφασης θέματος όπου θα εφιστά την προσοχή του χρήστη στη σημείωση της εταιρείας επί της εξαμηνιαίας οικονομικής έκθεσης του Αμοιβαίου Κεφαλαίου.

Επισημαίνεται ότι η ελεγχόμενη οντότητα οφείλει να γνωστοποιήσει στην εξαμηνιαία οικονομική έκθεση ότι το πλαίσιο κατάρτισής της είναι σύμφωνο με τις ισχύουσες κανονιστικές διατάξεις και ικανοποιεί τις απαιτήσεις των ρυθμιστικών αρχών.
ΘΕΜΑ  ΙΙ

ΕΠΙΔΡΑΣΗ ΤΩΝ ΟΙΚΟΝΟΜΙΚΩΝ ΣΥΝΘΗΚΩΝ ΣΤΗΝ ΕΛΛΑΔΑ ΕΠΙ ΤΩΝ ΟΙΚΟΝΟΜΙΚΩΝ ΚΑΤΑΣΤΑΣΕΩΝ( Ή ΤΗΣ ΕΝΔΙΑΜΕΣΗΣ ΣΥΝΟΠΤΙΚΗΣ ΧΡΗΜΑΤΟΟΙΚΟΝΟΜΙΚΗΣ ΠΛΗΡΟΦΟΡΗΣΗΣ, ΚΑΘΩΣ ΚΑΙ ΕΠΙ ΤΩΝ ΕΚΘΕΣΕΩΝ ΕΛΕΓΧΟΥ Ή ΕΠΙΣΚΟΠΗΣΗΣ
Α. Εισαγωγή

Η τραπεζική αργία που έλαβε χώρα εντός του πρώτου 20 ήμερου του Ιουλίου 2015 και η συνεχιζόμενη επιβολή διαφόρων περιορισμών στη διακίνηση κεφαλαίων ενέτειναν την οικονομική αβεβαιότητα, καθώς και τις πιέσεις στο χρηματοπιστωτικό σύστημα και στα δημοσιονομικά μεγέθη.

Στο πλαίσιο αυτό, η Ελληνική Κυβέρνηση στις 8 Ιουλίου 2015 υπέβαλε αίτημα τριετούς χρηματοδότησης στον Ευρωπαϊκό Μηχανισμό Σταθερότητας (ΕΜΣ). Στις 12 Ιουλίου 2015 το Ευρωπαϊκό Συμβούλιο της Ευρωπαϊκής Ένωσης εξέδωσε σχετική ανακοίνωση σύμφωνα με την οποία η Ελληνική Κυβέρνηση θα πρέπει να θεσμοθετήσει σειρά μέτρων ως προαπαιτούμενα για την έναρξη των διαπραγματεύσεων με στόχο την κατάρτιση ενός νέου προγράμματος οικονομικής βοήθειας στο πλαίσιο του EΜΣ. Το Ελληνικό Κοινοβούλιο στις 15 και 23 Ιουλίου ενέκρινε μέρος από τα προαπαιτούμενα που είχαν τεθεί από το Ευρωπαϊκό Συμβούλιο. Στις 28 Ιουλίου οι συζητήσεις για την κατάρτιση ενός νέου προγράμματος οικονομικής βοήθειας ξεκίνησαν και οι σχετικές διεργασίες για την έγκρισή του διαμορφώνονται με βάση τις τρέχουσες εξελίξεις π.χ. εάν υπογραφεί η σχετική δανειακή σύμβαση μεταξύ της Ελληνικής κυβέρνησης και των χρηματοδοτικών θεσμών.

Στο πλαίσιο του οικονομικού περιβάλλοντος που δημιουργείται από τα παραπάνω γεγονότα ανακύπτουν κίνδυνοι οι σημαντικότεροι εκ των οποίων αφορούν στη ρευστότητα του χρηματοπιστωτικού συστήματος και των επιχειρήσεων, στην εισπραξιμότητα απαιτήσεών τους, στην απομείωση περιουσιακών τους στοιχείων, στην αναγνώριση εσόδων τους, στην εξυπηρέτηση υφιστάμενων δανειακών τους υποχρεώσεων η/και στην ικανοποίηση όρων και χρηματοοικονομικών δεικτών αυτών, στην ανακτησιμότητα αναβαλλόμενων φορολογικών ωφελειών, στην αποτίμηση χρηματοοικονομικών τους μέσων, στην επάρκεια προβλέψεων και στη δυνατότητα συνέχισης της απρόσκοπτης δραστηριότητας των επιχειρήσεων.

Οι ανωτέρω συνθήκες και τυχόν περαιτέρω δυσμενείς εξελίξεις στην Ελλάδα, ενδέχεται να επηρεάσουν αρνητικά τα αποτελέσματα και την χρηματοοικονομική θέση των Εταιρειών και των θυγατρικών τους (Ομίλων), με τρόπο που δεν μπορεί επί του παρόντος να προβλεφθεί επακριβώς.

Τα ανωτέρω πρέπει να καθιστούν εξαιρετικά προσεκτικούς τους έχοντες την κύρια ευθύνη για τη σύνταξη των οικονομικών καταστάσεων, δηλαδή τις διοικήσεις των ελεγχόμενων εταιρειών, αλλά και τους Ορκωτούς Ελεγκτές Λογιστές που καλούνται να εκφράσουν γνώμη επί αυτών των οικονομικών καταστάσεων.

Οι συνθήκες λειτουργίας της κάθε ελεγχόμενης οντότητας, τα προβλήματα του κλάδου στον οποίο δραστηριοποιείται, η χρηματοοικονομική της διάρθρωση και επίδοση, όπως και η αποτελεσματικότητα των δικλίδων που εφαρμόζει, διαμορφώνουν ανάλογα το βαθμό της έκθεσής της στους κινδύνους που δημιουργούνται από την αστάθεια του οικονομικού περιβάλλοντος και την κρίση χρέους στη χώρα μας.

Στις ενότητες που ακολουθούν επισημαίνονται ορισμένα κρίσιμα θέματα στα οποία θα πρέπει να εστιάσουν την προσοχή τους οι ελεγκτές όπως η αξιολόγηση της βιωσιμότητας των ελεγχόμενων εταιρειών, οι σημαντικές γνωστοποιήσεις των οικονομικών καταστάσεων και ο επαγγελματικός σκεπτικισμός που πρέπει να επιδεικνύουν οι ελεγκτές κατά τη διενέργεια του ελέγχου/επισκόπησης, εκτιμώντας τους υφιστάμενους κινδύνους, οι οποίοι θα πρέπει να γνωστοποιούνται κατάλληλα.

Β. Συνέχιση Δραστηριότητας 

Οι διοικήσεις των ελεγχομένων εταιρειών, κατά την κατάρτιση των οικονομικών τους καταστάσεων, πρέπει να εξετάζουν την καταλληλότητα της παραδοχής της συνέχισης της δραστηριότητας, λαμβάνοντας υπ’ όψη όλες τις εξελίξεις μέχρι την ημερομηνία που οι οικονομικές καταστάσεις εγκρίνονται προς δημοσίευση.

Οι συνεχιζόμενες δυσχερείς οικονομικές συνθήκες οδηγούν σε αύξηση του αριθμού των εταιρειών με ουσιώδεις αβεβαιότητες, που αφορούν σε γεγονότα ή συνθήκες, που μπορεί να δημιουργήσουν σοβαρή αμφιβολία για την ικανότητά τους να συνεχίσουν την δραστηριότητά τους για το προβλεπτό μέλλον. Επιπροσθέτως, οι δυσχερείς οικονομικές συνθήκες όξυναν τις προσδοκίες των μετόχων, των επενδυτών, των ρυθμιστικών αρχών και άλλων χρηστών των οικονομικών καταστάσεων, ως προς την παροχή πιο ολοκληρωμένης αναφοράς των κινδύνων και των αβεβαιοτήτων που δημιουργούνται από το τρέχον οικονομικό περιβάλλον.

Ως γνωστόν, η παραδοχή της συνεχιζόμενης δραστηριότητας είναι θεμελιώδης αρχή στην κατάρτιση των οικονομικών καταστάσεων. Μια οντότητα θεωρείται ως συνεχίζουσα τη δραστηριότητά της για το προβλεπτό μέλλον, εκτός εάν: α) η διοίκηση προτίθεται είτε να την εκκαθαρίσει είτε να παύσει τις επιχειρηματικές της λειτουργίες και β) αντιμετωπίζει εντονότατα προβλήματα ρευστότητας που καθιστούν αδύνατη την εξυπηρέτηση των άμεσων υποχρεώσεών της. Σύμφωνα με την παραδοχή αυτή τα στοιχεία του ενεργητικού και του παθητικού αποτιμούνται στη βάση ότι η οντότητα θα είναι σε θέση να ρευστοποιήσει τα περιουσιακά στοιχεία και να εκπληρώσει τις υποχρεώσεις της κατά τη συνήθη πορεία των εργασιών της.
Εκτίμηση της διοίκησης για την ικανότητα της ελεγχόμενης εταιρείας να συνεχίσει την δραστηριότητά της.

Το Διεθνές Πρότυπο Ελέγχου (ΔΠΕ) 570 «Συνέχιση δραστηριότητας» παρέχει τα ακόλουθα παραδείγματα γεγονότα ή συνθήκες, που μεμονωμένα ή συλλογικά, ενδεχομένως δημιουργούν σημαντική αμφιβολία για την ικανότητα μιας εταιρείας να συνεχίσει την δραστηριότητά της. Η κατωτέρω ανάλυση δεν περιλαμβάνει όλες τις περιπτώσεις, ούτε η ύπαρξη ενός ή περισσοτέρων από τα κατωτέρω στοιχεία σημαίνει ότι υπάρχει πάντα ουσιώδης αβεβαιότητα.

Χρηματοοικονομικά
· Αρνητικό κεφάλαιο κίνησης – Αρνητική καθαρή θέση.

· Δανεισμοί με καθορισμένες ημερομηνίες εξόφλησης, των οποίων πλησιάζει η ημερομηνία λήξης χωρίς να υπάρχει ρεαλιστική προοπτική ανανέωσης ή αποπληρωμής.

· Ενδείξεις άρσης της χρηματοοικονομικής υποστήριξης από πιστωτές. 

· Αρνητικές λειτουργικές ταμειακές ροές.

· Αρνητικοί βασικοί χρηματοοικονομικοί δείκτες.

· Σημαντικές λειτουργικές ζημίες. 

· Αδυναμία πληρωμής των πιστωτών στις προβλεπόμενες ημερομηνίες.

· Αδυναμία συμμόρφωσης με τους όρους δανειακών συμβάσεων.
Λειτουργικά

· Προθέσεις της διοίκησης να την θέσει υπό εκκαθάριση ή να διακόψει λειτουργίες της.

· Απώλεια βασικών μελών της διοίκησης χωρίς αντικατάσταση.

· Εργασιακές δυσκολίες.

· Ελλείψεις σημαντικών εφοδίων.

Λοιπά
· Μη συμμόρφωση με κεφαλαιακές ή άλλες κανονιστικές απαιτήσεις.

· Εκκρεμή νομικά ή κανονιστικά μέτρα εναντίον της που μπορεί, εάν είναι επιτυχή, να έχουν ως αποτέλεσμα αξιώσεις που είναι απίθανο να είναι σε θέση να ικανοποιήσει. 

· Αλλαγές νόμων ή κανονισμών ή κυβερνητικών πολιτικών, που αναμένεται να την επηρεάσουν αρνητικά.

Αξιολόγηση της εκτίμησης της Διοίκησης από τον Ελεγκτή 

Οι ελεγκτές οφείλουν σύμφωνα με τα οριζόμενα στο ΔΠΕ 570 να εξετάζουν την καταλληλότητα της χρήσης της παραδοχής της συνέχισης της δραστηριότητας της ελεγχόμενης εταιρείας και να διερευνούν εάν υπάρχουν σημαντικές αβεβαιότητες, σε σχέση με την ως άνω παραδοχή, οι οποίες πρέπει να γνωστοποιούνται στις οικονομικές καταστάσεις. Παρατίθενται κατωτέρω ενδεικτικές ελεγκτικές διαδικασίες. 

α. Για την αξιολόγηση της εκτίμησης της διοίκησης αναφορικά με την ικανότητα της ελεγχόμενης εταιρείας για συνέχιση της δραστηριότητας, ο ελεγκτής:
· Αξιολογεί, κατά το στάδιο του σχεδιασμού του ελέγχου και παραμένει σε εγρήγορση κατά την εκτέλεση των ελεγκτικών διαδικασιών, για στοιχεία και γεγονότα που, ατομικά ή συλλογικά, μπορεί να εγείρουν σημαντική αμφιβολία για την ικανότητά της για συνέχιση της δραστηριότητας. 

· Καλύπτει την ίδια περίοδο με αυτή που χρησιμοποιήθηκε από τη διοίκηση για τη διενέργεια της εκτίμησής της. Εάν η εκτίμηση αυτή καλύπτει περίοδο μικρότερη των δώδεκα μηνών από την ημερομηνία των οικονομικών καταστάσεων, ο ελεγκτής πρέπει να ζητήσει από τη διοίκηση την επέκταση της περιόδου εκτίμησης τουλάχιστον στους δώδεκα επόμενους μήνες.

· Θέτει διερευνητικά ερωτήματα στην διοίκησή της για το εάν έχουν περιέλθει σε γνώση της, γεγονότα ή συνθήκες, που μπορούν να εγείρουν σημαντική αμφιβολία για την ικανότητα να συνεχίσει τη δραστηριότητά της.

β. Όταν εντοπίζονται γεγονότα ή συνθήκες τα οποία μπορεί να εγείρουν σημαντική αμφιβολία για την ικανότητα της ελεγχόμενης εταιρείας να συνεχίσει τη δραστηριότητά της, ο ελεγκτής προβαίνει στο σχεδιασμό και διενέργεια των κατάλληλων ελεγκτικών εργασιών, όπως: 
· Ανάλυση και συζήτηση των εκτιμώμενων ταμειακών ροών και των αποτελεσμάτων με τη διοίκηση. 

· Ανάλυση και συζήτηση των τελευταίων διαθέσιμων ενδιάμεσων οικονομικών της καταστάσεων. 

· Εξέταση των όρων ομολογιακών και δανειακών συμβάσεων καθώς και εξέταση οποιασδήποτε παραβίασης αυτών. 

· Εξέταση των πρακτικών συνεδριάσεων των μετόχων, των υπεύθυνων για τη διακυβέρνηση και των σχετικών επιτροπών για αναφορά σε χρηματοοικονομικές δυσκολίες.

· Διερευνητικά ερωτήματα προς το νομικό σύμβουλό της, αναφορικά με την ύπαρξη δικαστικών διενέξεων και αξιώσεων, καθώς και για το εύλογο των εκτιμήσεων της διοίκησης για την έκβαση αυτών και την εκτίμηση των χρηματοοικονομικών συνεπειών τους. 

· Επιβεβαίωση της ύπαρξης της νομιμότητας και της ικανότητας των διευθετήσεων για παροχή ή διατήρηση χρηματοοικονομικής υποστήριξης από συνδεδεμένα και τρίτα μέρη, καθώς και εκτίμηση της χρηματοοικονομικής ικανότητας αυτών των μερών να παράσχουν πρόσθετα κεφάλαια. 

· Αξιολόγηση των σχεδίων για το χειρισμό ανεκτέλεστων παραγγελιών πελατών. 

· Εκτέλεση ελεγκτικών διαδικασιών αναφορικά με μεταγενέστερα γεγονότα για τον εντοπισμό εκείνων που είτε μειώνουν είτε επηρεάζουν την ικανότητά για συνέχιση της δραστηριότητας. 

· Επιβεβαίωση της ύπαρξης, των όρων και της επάρκειας των δανειακών διευκολύνσεων.

· Απόκτηση και επισκόπηση εκθέσεων ρυθμιστικών αρχών. 
Συμπεράσματα και έκθεση ελέγχου/επισκόπησης

Με βάση τα αποκτηθέντα ελεγκτικά τεκμήρια, ο ελεγκτής πρέπει να συμπεράνει εάν, κατά την κρίση του, υπάρχει ουσιώδης αβεβαιότητα σχετικά με γεγονότα ή συνθήκες, που ατομικά ή συλλογικά, μπορεί να εγείρουν σημαντική αμφιβολία ως προς την ικανότητα της κάθε ελεγχόμενης εταιρείας για συνέχιση της δραστηριότητας.

Εάν ο ελεγκτής συμπεράνει ότι η χρήση της παραδοχής της συνεχιζόμενης δραστηριότητας είναι ενδεδειγμένη για τις περιστάσεις, αλλά υπάρχει ουσιώδης αβεβαιότητα, θα πρέπει να αξιολογήσει εάν οι οικονομικές καταστάσεις:

· περιγράφουν επαρκώς τα κύρια γεγονότα ή τις συνθήκες που ενδέχεται να εγείρουν σημαντική αμφιβολία ως προς την ικανότητά της για συνέχιση της δραστηριότητας, καθώς και για τα σχέδια της διοίκησης για την αντιμετώπιση αυτών των γεγονότων ή συνθηκών και εάν,

· γνωστοποιούν με σαφήνεια ότι υπάρχει ουσιώδης αβεβαιότητα σχετιζόμενη με γεγονότα ή συνθήκες που μπορεί να εγείρουν σημαντική αμφιβολία ως προς την ικανότητά της για συνέχιση της δραστηριότητας και ως εκ τούτου, ότι μπορεί να μη δύναται να ρευστοποιήσει τα περιουσιακά της στοιχεία και να ανταποκριθεί στις υποχρεώσεις της κατά τη συνήθη πορεία της επιχειρηματικής δραστηριότητας.

· Εάν υπάρχει επαρκής γνωστοποίηση στις οικονομικές καταστάσεις, τότε ο ελεγκτής πρέπει να εκφράσει μη διαφοροποιημένη γνώμη και να περιλάβει μια παράγραφο έμφασης θέματος στην έκθεση ελέγχου, ώστε :να τονίσει την ύπαρξη ουσιώδους αβεβαιότητας σχετιζόμενης με το γεγονός ή τη συνθήκη που μπορεί να εγείρει σημαντική αμφιβολία για την ικανότητά της για συνέχιση της δραστηριότητας και 
· να επιστήσει την προσοχή στη σημείωση των οικονομικών καταστάσεων στην οποία γνωστοποιούνται τα σχετικά θέματα.

Όταν ο ελεγκτής καταλήγει στο συμπέρασμα ότι η παραδοχή της συνεχιζόμενης δραστηριότητας είναι ορθή, αλλά ότι οι γνωστοποιήσεις των οικονομικών καταστάσεων δεν είναι επαρκείς, τότε πρέπει να εκφράσει γνώμη με επιφύλαξη ή αρνητική γνώμη, όπως ενδείκνυται, σύμφωνα με το ΔΠΕ 705.

Εάν οι οικονομικές καταστάσεις έχουν καταρτιστεί βάσει της παραδοχής της συνεχιζόμενης δραστηριότητας, αλλά, κατά την κρίση του ελεγκτή, παραδοχή αυτή δεν είναι ενδεδειγμένη, ο ελεγκτής πρέπει να εκφράσει αρνητική γνώμη.

Όταν ο ελεγκτής συμπεραίνει από γεγονότα ή συνθήκες, που έχουν εντοπιστεί κατά τη διάρκεια του ελέγχου, ότι δεν δύναται να αποκτήσει επαρκή και κατάλληλα ελεγκτικά τεκμήρια για να διαπιστωθεί αν υπάρχει ή όχι μια ουσιώδης αβεβαιότητα (ενδεικτικά, εάν δεν υπάρχουν επαρκείς πληροφορίες σχετικά με τα σχέδια για την αντιμετώπιση μιας σημαντικής αβεβαιότητας), σε τέτοιες περιπτώσεις μπορεί ο ελεγκτής να συμπεράνει ότι είναι ενδεδειγμένη η έκφραση γνώμης με επιφύλαξη ή η αδυναμία έκφρασης γνώμης στην έκθεση ελέγχου.
Γ. Σημαντικές γνωστοποιήσεις οικονομικών καταστάσεων / ενδιάμεσης Χρηματοοικονομικής Πληροφόρησης

Λαμβάνοντας υπόψη τις αδυναμίες που παρουσιάζονται στη χρηματοοικονομική πληροφόρηση, σας επισημαίνουμε τις σημαντικότερες γνωστοποιήσεις που πρέπει να περιέχονται στις ελεγχόμενες οικονομικές καταστάσεις
, σύμφωνα με τα Διεθνή Πρότυπα Χρηματοοικονομικής Αναφοράς (ΔΠΧΑ). Στην ανάλυση αυτή δεν περιλαμβάνονται όλες οι πιθανές γνωστοποιήσεις με βάση τα σχετικά Πρότυπα και επιπλέον δεν περιλαμβάνονται θέματα που αφορούν κυρίως εταιρείες που δραστηριοποιούνται στο χρηματοπιστωτικό τομέα. Επισημαίνεται ότι, παρότι οι γνωστοποιήσεις που απαιτούνται για ενδιάμεσες οικονομικές καταστάσεις σύμφωνα με το ΔΛΠ 34 είναι πιο περιορισμένες σε σύγκριση με των ετησίων οικονομικών καταστάσεων, πρέπει να είναι αντιμετωπίζουν με πληρότητα και σαφήνεια τις υπάρχουσες οικονομικές συνθήκες και την επίδραση αυτών στις εταιρείες. 

Οι γνωστοποιήσεις που θα συμπεριληφθούν στην ενδιάμεση χρηματοοικονομική πληροφόρηση σχετικά με την έκθεσή μιας οντότητας στις δυσμενείς επιπτώσεις της Ελληνικής οικονομικής κρίσης, θα πρέπει να αποτυπώνουν με σαφή τρόπο το πώς επηρεάζεται η κάθε οντότητα από τις τρέχουσες οικονομικές συνθήκες. 

Όταν η έκθεση μιας οντότητας στις δυσμενείς προαναφερόμενες επιπτώσεις είναι σημαντική, απαιτείται πιο λεπτομερής γνωστοποίηση με επισήμανση του τρόπου με τον οποίο η οντότητα σκοπεύει να μετριάσει τις πιθανές αρνητικές επιπτώσεις.

Σε κάθε περίπτωση οι γνωστοποιήσεις θα πρέπει να εστιάζουν και να αναδεικνύουν τις μεταβολές εκείνες που είναι σημαντικές για την κατανόηση των μεταβολών της χρηματοοικονομικής θέσης και της επίδοσης μιας οντότητας σε σχέση με την τελευταία ετήσια περίοδο.

Επισημαίνεται ότι οι αναφορές που ακολουθούν είναι ενδεικτικές και εφόσον έχουν εφαρμογή σε μια ελεγχόμενη οντότητα, πρέπει να προσαρμόζονται στις συγκεκριμένες συνθήκες που την αφορούν.
ΔΠΧΑ 7 «Χρηματοοικονομικά μέσα- Γνωστοποιήσεις»

· Το ποσό της μεταβολής στην εύλογη αξία μιας χρηματοοικονομικής υποχρέωσης που αποδίδεται σε μεταβολές του κινδύνου της ρευστότητας.

· Οι μέθοδοι και παραδοχές που χρησιμοποιήθηκαν για τον υπολογισμό της εύλογης αξίας

· Ποιοτικές και ποσοτικές γνωστοποιήσεις για την έκθεση της κάθε ελεγχόμενης εταιρείας σε κινδύνους, τις συγκεντρώσεις κινδύνου και τις πολιτικές και διαδικασίες διαχείρισης κινδύνου.

· Γνωστοποιήσεις αναφορικά με την έκθεση σε πιστωτικό κίνδυνο

· Γνωστοποιήσεις αναφορικά με τον κίνδυνο ρευστότητας, και αναφορά στον τρόπο διαχείρισης του κινδύνου που προέρχεται από την ενδεχόμενη αδυναμία αποπληρωμής των υποχρεώσεων

· Γνωστοποιήσεις αναφορικά με τον κίνδυνο αγοράς, συμπεριλαμβανομένης ανάλυσης ευαισθησίας για τους κινδύνους που είναι εκτεθειμένη κάθε ελεγχόμενη εταιρεία.

ΔΠΧΑ 13 «Επιμέτρηση Εύλογης αξίας»

· Για κάθε κατηγορία χρηματοοικονομικών περιουσιακών στοιχείων ή υποχρεώσεων, η εύλογη αξία των οποίων περιλαμβάνεται στην ενδιάμεση χρηματοοικονομική πληροφόρηση, θα πρέπει να παρουσιάζεται και η αντίστοιχη συγκριτική πληροφόρηση.

· Γνωστοποιήσεις που θα βοηθήσουν τους χρήστες των οικονομικών καταστάσεων να κατανοήσουν:

· τις μεθόδους αποτίμησης και τις παραδοχές που χρησιμοποιήθηκαν για τον προσδιορισμό της εύλογης αξίας των περιουσιακών στοιχείων ή των υποχρεώσεων που αποτιμήθηκαν στην εύλογη αξία μετά την αρχική αναγνώριση.

· την επίδραση στα αποτελέσματα της περιόδου ή στα λοιπά συνολικά έσοδα αποτιμήσεων που στηρίζονται σε σημαντικές παραμέτρους που δεν είναι άμεσα παρατηρήσιμες 

· Η ενδιάμεση χρηματοοικονομική πληροφόρηση θα πρέπει, για κάθε κατηγορία χρηματοοικονομικών περιουσιακών στοιχείων ή υποχρεώσεων που αποτιμήθηκαν στην εύλογη αξία, να περιλαμβάνει τα παρακάτω ποσοτικά στοιχεία:

· Την επιμέτρηση της εύλογης αξίας στο τέλος της περιόδου αναφοράς

· Για τις μη επαναλαμβανόμενες επιμετρήσεις, τους λόγους της επιμέτρησης

· Για όλες τις επιμετρήσεις εύλογης αξίας, το επίπεδο της ιεραρχίας στο οποίο εμπίπτουν (level 1,2 ή 3)

· Τα ποσά των μεταφορών μεταξύ του επιπέδου 1 και 2 της ιεραρχίας, τους λόγους που οδήγησαν στην μεταφορά και την πολιτική που εφαρμόζει η οντότητα για τις μεταφορές αυτές

· Περιγραφή των μεθόδων αποτίμησης για όλες τις επιμετρήσεις εύλογης αξίας που εμπίπτουν στις κατηγορίες 2 και 3

· Μεταβολές στις μεθόδους αποτίμησης

· Για τις επιμετρήσεις που εμπίπτουν στην κατηγορία 3, συμφωνία της μεταβολής του υπόλοιπου με γνωστοποίηση μεταβολών όπως:

· Κέρδος ή ζημιά που περιλαμβάνεται στα αποτελέσματα και στα λοιπά συνολικά έσοδα και τις γραμμές στις οποίες περιλαμβάνονται

· Πωλήσεις, αγορές ή διακανονισμοί

· Μεταφορές από και προς το επίπεδο 3 της ιεραρχίας, τους λόγους για κάθε μεταφορά και την σχετική πολιτική της εταιρείας

· Το ποσό των μη πραγματοποιημένων κερδών ή ζημιών από αποτιμήσεις που εμπίπτουν στο επίπεδο 3 της ιεραρχίας, καθώς και την γραμμή της κατάστασης συγκεντρωτικών εσόδων στην οποία περιλαμβάνονται

· Για τις επιμετρήσεις που εμπίπτουν στο επίπεδο 3 της ιεραρχίας:

· Μια περιγραφή της ευαισθησίας τους σε μη παρατηρήσιμα δεδομένα που επηρεάζουν σημαντικά την εύλογη αξία

· Τον τρόπο που η ευαισθησία αυτή επηρεάζεται από πιθανές αλληλεξαρτήσεις μεταξύ των παρατηρήσιμων δεδομένων

· Στην περίπτωση που η χρήση εναλλακτικών, αλλά εύλογα πιθανών, παρατηρήσιμων δεδομένων μεταβάλει σημαντικά την εύλογη αξία των περιουσιακών στοιχείων ή των υποχρεώσεων, γνωστοποίηση:

· Του γεγονότος αυτού

· Την επίδραση των μεταβολών αυτών

· Τον τρόπο που προσδιορίστηκαν τα εναλλακτικά μη παρατηρήσιμα δεδομένα

ΔΛΠ 1 «Παρουσίαση των οικονομικών καταστάσεων»
· Κρίσεις της διοίκησης κατά τη διαδικασία της εφαρμογής των σημαντικών λογιστικών αρχών και μεθόδων

· Πληροφορίες σχετικά με τις κύριες παραδοχές για το μέλλον και άλλες κύριες πηγές αβεβαιότητας των εκτιμήσεων κατά την ημερομηνία του ισολογισμού

· Γνωστοποιήσεις σχετικά με την ύπαρξη σημαντικών αβεβαιοτήτων, οι οποίες σχετίζονται με γεγονότα ή συνθήκες, που μπορεί να δημιουργήσουν σοβαρή αμφιβολία σχετικά με τη δυνατότητα της εταιρείας να διατηρηθεί ως συνεχιζόμενη δραστηριότητα.

· Γνωστοποιήσεις αναφορικά με την ευαισθησία των λογιστικών αξιών στις μεθόδους, τις παραδοχές και τις εκτιμήσεις που διέπουν τον υπολογισμό τους, συμπεριλαμβανομένων των αιτιών της ευαισθησίας.

ΔΛΠ 10 «Γεγονότα μετά την ημερομηνία του ισολογισμού»

· Εάν υπάρχουν πληροφορίες μετά την ημερομηνία του ισολογισμού σχετικά με συνθήκες που υπήρχαν κατά την ημερομηνία του ισολογισμού, γνωστοποιήσεις που αφορούν σε αυτές τις συνθήκες

· Εάν υπάρχουν σημαντικά μη διορθωτικά γεγονότα μετά την ημερομηνία του ισολογισμού, γνωστοποιήσεις για τη φύση των γεγονότων και εκτίμηση των οικονομικών επιπτώσεων ή μία δήλωση ότι μία τέτοια εκτίμηση δεν είναι εφικτή.

ΔΛΠ 36 «Απομείωση αξίας περιουσιακών στοιχείων» Γνωστοποιήσεις για υπεραξία ή άυλα περιουσιακά στοιχεία με απεριόριστη ωφέλιμη ζωή

· Αν το ανακτήσιμο ποσό βασίζεται σε προβλέψεις μελλοντικών ταμειακών ροών,  γνωστοποιήσεις των βασικών παραδοχών για τις προβλέψεις αυτές, των συντελεστών ανάπτυξης και των προεξοφλητικών επιτοκίων.

· Γνωστοποιήσεις σχετικά με την ευαισθησία των βασικών παραδοχών σε μεταβολές 

ΔΛΠ 37 «Προβλέψεις, ενδεχόμενες υποχρεώσεις και ενδεχόμενα περιουσιακά στοιχεία»

· Περιγραφή της φύσης της δέσμευσης και το αναμενόμενο χρονοδιάγραμμα κάθε προκύπτουσας εκροής

· Ένδειξη των αβεβαιοτήτων για το ποσό ή το χρονοδιάγραμμα των εκροών

· Βασικότερες παραδοχές που έγιναν σχετικά με μελλοντικά γεγονότα 

Δ. Επαγγελματικός σκεπτικισμός

Ο ελεγκτής οφείλει να διερευνήσει την ύπαρξη τυχόν δυσμενών ενδείξεων στη λειτουργία της κάθε ελεγχόμενης οντότητας και επιδεικνύοντας τον οφειλόμενο επαγγελματικό σκεπτικισμό να προβεί στην αξιολόγηση των υφιστάμενων κινδύνων, όπως προβλέπεται από τα Διεθνή Πρότυπα Ελέγχου, προκειμένου να εκτιμήσει εάν υφίσταται ουσιώδης αβεβαιότητα ως προς τη θεμελιώδη παραδοχή της συνέχισης της δραστηριότητάς της.

Ο ελεγκτής πρέπει να σχεδιάζει και να πραγματοποιεί έναν έλεγχο με επαγγελματικό σκεπτικισμό σύμφωνα με το Διεθνές Πρότυπο Ελέγχου 200 «Γενικοί στόχοι του Ανεξάρτητου Ελεγκτή και η διενέργεια ελέγχου σύμφωνα με τα Διεθνή Πρότυπα Ελέγχου», αναγνωρίζοντας ότι μπορεί να υπάρχουν περιστάσεις που καθιστούν τις οικονομικές καταστάσεις ουσιωδώς εσφαλμένες. Στο πλαίσιο του ελέγχου των οικονομικών καταστάσεων, ο επαγγελματικός σκεπτικισμός αποτελεί αναπόσπαστο στοιχείο του σχεδιασμού και της πραγματοποίησης του ελέγχου, ιδιαιτέρως σε θέματα που προϋποθέτουν κρίση, καθώς και σε θέματα που ενέχουν σημαντικούς κινδύνους. Οι ελεγκτές πρέπει με ερευνητική διάθεση να διενεργούν τους ελέγχους και με κριτικό πνεύμα να αξιολογούν την επάρκεια και την καταλληλότητα των ελεγκτικών τεκμηρίων.

Ο επαγγελματικός σκεπτικισμός είναι αναγκαίος για την αξιολόγηση των ελεγκτικών τεκμηρίων. Αυτό περιλαμβάνει τη διερεύνηση αντιφατικών ελεγκτικών τεκμηρίων και της αξιοπιστίας εγγράφων και απαντήσεων σε διερευνητικές ερωτήσεις, καθώς και άλλων πληροφοριών που αποκτήθηκαν από τη διοίκηση της κάθε ελεγχόμενης εταιρείας. Περιλαμβάνει επίσης εξέταση της επάρκειας και της καταλληλότητας των ελεγκτικών τεκμηρίων που αποκτώνται υπό το φως των περιστάσεων. Ενδεικτικά αναφέρεται η περίπτωση κατά την οποία υπάρχουν παράγοντες κινδύνου απάτης και ένα απλό έγγραφο, είναι το μόνο υποστηρικτικό τεκμήριο για ένα σημαντικό ποσό των οικονομικών καταστάσεων.

Ο έλεγχος βασικών περιοχών των οικονομικών καταστάσεων απαιτεί συνεχή έμφαση και επιμέλεια, ώστε να ασκείται επαρκής επαγγελματικός σκεπτικισμός (π.χ. καθορισμός εύλογης αξίας, αξιολόγηση προβλέψεων συμπεριλαμβανομένων και των ζημιών από δάνεια στα χρηματοπιστωτικά ιδρύματα, αξιολόγηση των επιβαρύνσεων και της ικανότητας της εταιρείας να συνεχίσει τη δραστηριότητά της). 

Ως εκ των ανωτέρω, οι ελεγκτές πρέπει να λαμβάνουν ιδιαιτέρως υπόψη τους, εάν: 

· Είναι επαρκή και ενδεδειγμένα τα αποδεικτικά στοιχεία που προέκυψαν.

· Έχουν αξιολογήσει όλες τις σχετικές πληροφορίες που έχουν στη διάθεσή τους (τόσο τα υποστηρικτικά, όσο και τα αντικρουόμενα αποδεικτικά στοιχεία).

· Οι πηγές που χρησιμοποιήθηκαν για την παροχή των αποδεικτικών στοιχείων του ελέγχου είναι οι ενδεδειγμένες και εάν έχει διενεργηθεί επαλήθευση των εν λόγω πληροφοριών.

· Έγινε κατάλληλη αξιολόγηση των διαβεβαιώσεων και των επεξηγήσεων της διοίκησης και εάν ελήφθησαν επαρκείς επιβεβαιώσεις των εν λόγω διαβεβαιώσεων.

· Οι διαβεβαιώσεις και εξηγήσεις της διοίκησης είναι συνεπείς ή αντικρουόμενες προς άλλες πληροφορίες που προέκυψαν κατά τη διενέργεια του ελέγχου ή από εξωτερικούς παράγοντες.

Ελήφθησαν επαρκώς υπόψη οι ενδείξεις κινδύνου και δεν θεωρήθηκε ότι δεν υφίστανται κίνδυνος λόγω της προγενέστερης εμπειρίας στην οντότητα.

Ε. Απομείωση αξίας περιουσιακών στοιχείων

Οι διοικήσεις των ελεγχόμενων εταιρειών, κατά την κατάρτιση των οικονομικών τους καταστάσεων (ετησίων ή και ενδιάμεσων), θα πρέπει να είναι ιδιαίτερα προσεκτικοί στην αξιολόγηση  ενδείξεων απομείωσης των περιουσιακών τους στοιχείων όπως αναλυτικά αναφέρεται στο ΔΛΠ 36 «Απομείωση αξίας περιουσιακών στοιχείων».

Ενδεικτικά αναφέρονται οι ακόλουθες ενδείξεις :

1. Η αξία ενός περιουσιακού στοιχείου έχει μειωθεί σημαντικά περισσότερο από ότι θα αναμενόταν, ως αποτέλεσμα της παρόδου του χρόνου ή της κανονικής χρήσης·

2. Σημαντικές μεταβολές που επιδρούν αρνητικά στην οικονομική οντότητα έχουν λάβει χώρα κατά τη διάρκεια της περιόδου ή θα λάβουν χώρα στο εγγύς μέλλον, στο τεχνολογικό περιβάλλον της αγοράς, στο οικονομικό ή νομικό περιβάλλον στο οποίο η οικονομική οντότητα λειτουργεί ή στην αγορά στην οποία ένα περιουσιακό στοιχείο είναι εντεταγμένο·

3. Επιτόκια ή άλλα αγοραία ποσοστά απόδοσης των επενδύσεων έχουν αυξηθεί κατά τη διάρκεια της περιόδου και αυτές οι αυξήσεις είναι πιθανό να επηρεάζουν το προεξοφλητικό επιτόκιο που χρησιμοποιείται κατά τον υπολογισμό της αξίας, λόγω χρήσης ενός περιουσιακού στοιχείου και να μειώνουν συνεπώς το ανακτήσιμο ποσό του περιουσιακού στοιχείου ουσιωδώς·

4. Η λογιστική αξία των καθαρών περιουσιακών στοιχείων της οικονομικής οντότητας, είναι μεγαλύτερη από την κεφαλαιοποίηση της αγοραίας αξίας της·

5. Υπάρχουν διαθέσιμες αποδείξεις για οικονομική απαξίωση ή φυσική ζημία ενός περιουσιακού στοιχείου·

6. Σημαντικές μεταβολές, με δυσμενές αποτέλεσμα για την οικονομική οντότητα, έχουν λάβει χώρα κατά τη διάρκεια της περιόδου ή αναμένονται να συμβούν στο εγγύς μέλλον, κατά την έκταση ή κατά τον τρόπο που ένα περιουσιακό στοιχείο χρησιμοποιείται ή αναμένεται να χρησιμοποιηθεί

7. Αποδείξεις διαθέσιμες από αναφορές εσωτερικού ελέγχου, που δείχνουν ότι η οικονομική απόδοση ενός περιουσιακού στοιχείου χειροτερεύει ή θα είναι χειρότερη από την αναμενόμενη. 

Ειδικά για τις ενδιάμεσες οικονομικές καταστάσεις της περιόδου που έληξε στις 30 Ιουνίου 2015 οι διοικήσεις των ελεγχομένων εταιρειών αναμένεται να επανεξετάσουν τους ελέγχους απομείωσης που είχαν διενεργήσει για την χρήση που έληξε στις 31 Δεκεμβρίου 2014, στο πλαίσιο των οικονομικών συνθηκών που αναφέρονται ανωτέρω ,και να αναπροσαρμόσουν τις παραδοχές και τις εκτιμήσεις τους, οι οποίες θα πρέπει να είναι λογικές και βάσιμες, σύμφωνα με την παρ 33.α. του ΔΛΠ 36. 

ΣΤ. Προτεινόμενη αντιμετώπιση 

1. Γνωστοποίηση στις Οικονομικές Καταστάσεις 
Τα δεδομένα που αναλύθηκαν ανωτέρω καθιστούν κατά τη γνώμη μας χρήσιμη και αναγκαία την αναφορά στο προσάρτημα / στις σημειώσεις επί των οικονομικών καταστάσεων: (α) των υπαρχουσών οικονομικών συνθηκών και αβεβαιοτήτων, σύμφωνα με όσα αναφέρονται στις τέσσερις πρώτες παραγράφους της ενότητας «Α. Εισαγωγή», του παρόντος κειμένου, κατάλληλα επικαιροποιημένων και (β) των ενδεχόμενων κινδύνων που απορρέουν για την κάθε επιχείρηση από το περιβάλλον που δραστηριοποιείται και την ενδεχόμενη αρνητική επίδραση επί των αποτελεσμάτων και της χρηματοοικονομικής θέσης των Εταιρειών/Ομίλων από τυχόν περαιτέρω δυσμενείς εξελίξεις, η επίδραση των οποίων δεν μπορεί να προβλεφθεί επακριβώς στο παρόν στάδιο.

2. Αναφορές επί των εκθέσεων ελέγχου/επισκόπησης 
(α) Ο ελεγκτής οφείλει να αξιολογήσει την γνωστοποίηση της ελεγχόμενης εταιρείας στις οικονομικές καταστάσεις και στο βαθμό που θεωρήσει απαραίτητο να εστιάσει την προσοχή των χρηστών στο θέμα αυτό, (σύμφωνα με τα οριζόμενα στο ΔΠΕ 706) τότε πρέπει να περιλάβει παράγραφο έμφασης θέματος στην έκθεσή του.

Στην περίπτωση αυτή έμφαση θα πρέπει να δοθεί στην εξέταση και αξιολόγηση του μακροοικονομικού περιβάλλοντος στο οποίο λειτουργεί η οντότητα. 

Ενδεικτικά αναφέρονται κριτήρια τα οποία θα πρέπει να εξετάζονται.

· Κατά πόσο ο/η όμιλος/οντότητα δραστηριοποιείται (σε αγορές εντός και εκτός συνόρων) σε υφεσιακό περιβάλλον ή μη. 

· Η χρηματοοικονομική αστάθεια και ο περιορισμός της διακίνησης κεφαλαίων.

· Η ύπαρξη ή μη δημοσιονομικών ανισορροπιών.

(β) Σε περίπτωση κατά την οποία μια επιχείρηση δεν περιλάβει σχετική γνωστοποίηση στο προσάρτημα / στις σημειώσεις επί των οικονομικών καταστάσεων ο ελεγκτής οφείλει να αξιολογήσει εάν θα διαφοροποιήσει κατάλληλα τη γνώμη του σύμφωνα με τα οριζόμενα στο ΔΠΕ 705.

(γ) Θεωρούμε ότι στην πλειονότητα των περιπτώσεων που μια επιχείρηση αντιμετωπίζει θέματα συνέχισης δραστηριότητας, οι οικονομικές συνθήκες που αναφέρονται ανωτέρω θα περιλαμβάνονται στην σημείωση των οικονομικών καταστάσεων που περιγράφεται το σχετικό θέμα συνέχισης δραστηριότητας, και ο ελεγκτής επιδεικνύοντας τον οφειλόμενο επαγγελματικό σκεπτικισμό θα προβεί στην αξιολόγηση των υφιστάμενων κινδύνων, όπως προβλέπεται από τα Διεθνή Πρότυπα Ελέγχου, προκειμένου να εκτιμήσει εάν υφίσταται ουσιώδης αβεβαιότητα ως προς τη θεμελιώδη παραδοχή της συνέχισης της δραστηριότητάς της. Σε κάθε περίπτωση οι ελεγκτές, οφείλουν να κρίνουν κατά περίπτωση πως πρέπει να αναφερθεί το θέμα αυτό στις οικονομικές καταστάσεις ή και στην Έκθεση ελέγχου σε «Παράγραφο Έμφασης Θέματος», εφόσον βέβαια είναι επαρκής η αναφορά του θέματος αυτού στις Σημειώσεις/Προσάρτημα.
ΘΕΜΑ  ΙΙΙ
ΑΝΑΦΟΡΑ ΟΡΚΩΤΟΥ ΕΛΕΓΚΤΗ ΛΟΓΙΣΤΗ ΓΙΑ ΤΙΣ ΠΕΡΙΠΤΩΣΕΙΣ ΠΟΥ ΥΠΑΓΟΝΤΑΙ ΣΤΙΣ ΔΙΑΤΑΞΕΙΣ ΤΟΥ ΑΡΘΡΟΥ 23Α ΤΟΥ ΚΩΔ. Ν. 2190/1920.
Όταν από τα στοιχεία του ελέγχου εντοπίζονται περιπτώσεις άμεσου ή έμμεσου δανεισμού ή παροχής εγγυήσεων σημαντικού ποσού της ελεγχόμενης εταιρείας προς τα αναφερόμενα πρόσωπα του άρθρου 23α του κωδ. νόμου 2190/1920 και ταυτόχρονα υπάρχουν ενδείξεις μη ανακτησιμότητας των εν λόγω ποσών, ο ελεγκτής οφείλει να διαφοροποιήσει κατάλληλα τη γνώμη του στην έκθεση ελέγχου.

Σε κάθε άλλη περίπτωση που το προαναφερόμενο θέμα δεν έχει ουσιώδη επίδραση στις οικονομικές καταστάσεις, ο ελεγκτής οφείλει να αναφέρει το θέμα αυτό στην παράγραφο «Αναφορά επί άλλων Νομικών και Κανονιστικών Απαιτήσεων».

Η σχετική διατύπωση των ανωτέρω αναφορών στην έκθεση ελέγχου περιλαμβάνεται στην «Τυποποίηση παρατηρήσεων ελέγχου οικονομικών καταστάσεων» που σας έχει, ήδη, κοινοποιηθεί με την Ζ΄25/5/8.3.2013 απόφαση του Εποπτικού Συμβουλίου με Α.Π. 737/11.3.2013.
( Όπου στο κείμενο που ακολουθεί αναφέρεται ο όρος «οικονομική κατάσταση» εννοείται και η Ενδιάμεση Χρηματοοικονομική Πληροφόρηση.


� Οι γνωστοποιήσεις αυτές αφορούν τις εταιρείες που εφαρμόζουν τα ΔΠΧΑ. Για τις εταιρείες που εφαρμόζουν τα Λογιστικά Πρότυπα που προδιαγράφονται από την Ελληνική νομοθεσία, παρέχονται οι γνωστοποιήσεις που κρίνονται αναγκαίες σύμφωνα με τις διατάξεις του άρθρου 43Α, παρ.1(ιη) και (ιζ).

